Zagreb, 15. svibnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Ivice Tomljenovića, zamjenika gradonačelnika Grada Gospića,** za davanjem mišljenja Povjerenstva, na 85. sjednici, održanoj 15. svibnja 2020., daje sljedeće:

**MIŠLJENJE**

1. **Nema zapreke da obrt u vlasništvu supruge dužnosnika Ivice Tomljenovića, zamjenika gradonačelnika Grada Gospića, stupi u poslovni odnos kao kooperant u poslovnom odnosu u kojem je trgovačko društvo IMGD d.o.o. izvođač radova, a investitori su trgovačka društva Hrvatske vode i Usluga d.o.o., u kojem dužnosnik obnaša funkciju predsjednika Skupštine društva, na poslovima sanacije vodovodne mreže u naselju Žabica u Gospiću.**
2. **Upućuje se dužnosnik da se, u cilju očuvanja vjerodostojnosti dužnosti koju obnaša, u situacijama u kojima bi kao predsjednik Skupštine trgovačkog društva Usluga d.o.o. bio ovlašten donositi odluke vezano za kontrolu izvršavanja predmetnih radova, odlučivati o izvješćima o radu ili statusnim pitanjima Uprave tog trgovačkog društva, iz takvih postupaka izuzme.**
3. **Upućuje se dužnosnika ukazati gradonačelniku i članovima Gradskog vijeća Grada Gospića na okolnosti iz točke I ovog mišljenja, a uzimajući u obzir da dužnosnik obnaša funkciju predsjednika Skupštine društva Usluga d.o.o.**

Obrazloženje

Zahtjev za davanjem mišljenja Povjerenstva podnio je dužnosnik Ivica Tomljenović, zamjenik gradonačelnika Grada Gospića. U knjigama ulazne pošte zahtjev je zaprimljen pod poslovnim brojem 711-U-1761-M-40/20-01-5, 6. svibnja 2020., povodom kojeg se vodi predmet broj: M-40/20.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona, stoga je i Ivica Tomljenović povodom obnašanja dužnosti zamjenika gradonačelnika Grada Gospića obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni, u slučaju dvojbe je li neko ponašanje u skladu s načelima javnih dužnosti, zatražiti mišljenje Povjerenstva koje je potom dužno na zahtjev dužnosnika dati obrazloženje mišljenje u roku od 15 dana od dana primitka zahtjeva.

Dužnosnik u zahtjevu navodi kako ima nedoumicu glede obavljanja radova supruginog obrta na sanaciji vodovodne mreže u naselju Žabica u Gospiću. Izvođač radova je, kako navodi, trgovačko društvo IMGD d.o.o. Zagreb, a investitori su Hrvatske vode i trgovačko društvo Usluga d.o.o., Gospić, u kojoj je on predsjednik Skupštine društva. Izvođač radova je s navedenim investitorima potpisao višegodišnji ugovor na sanaciji vodovodne mreže i otklanjanju gubitaka vode, a zatražene su ponude za izvođenje građevinskih radova između kojih se javilo i trgovačko društvo u vlasništvu njegove supruge. Dužnosnik postavlja upit može li trgovačko društvo u vlasništvu njegove supruge biti kooperant za navedene radove.

Uvidom u Registar dužnosnika kojeg ustrojava i vodi Povjerenstvo utvrđeno je da dužnosnik Ivica Tomljenović dužnost zamjenika gradonačelnika Grada Gospića obnaša od 12. lipnja 2017.g.

Uvidom u podatke povijesnog izvatka iz sudskog registra nadležnog Trgovačkog suda u Rijeci, utvrđeno je da je pod matičnim brojem subjekta 020024814 upisano trgovačko društvo USLUGA d.o.o. te da su osnivači/članovi trgovačkog društva Grad Gospić i Općina Perušić.

Nadalje, uvidom u iste podatke utvrđeno je da su u sudski registar kao članovi Nadzornog odbora tog trgovačkog društva upisani Mile Uremović, OIB: 66218666712, član nadzornog odbora, Slavko Pleša, OIB: 48600976018, zamjenik predsjednika nadzornog odbora i Tomislav Madžar, OIB: 26520118747, predsjednik nadzornog odbora, sve temeljem odluke od 19. prosinca 2017.

Člankom 6. stavkom 4. ZSSI-a propisano je da je dužnosnik nakon izbora ili imenovanja na javnu dužnost dužan urediti svoje privatne poslove kako bi se spriječio predvidivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes.

Član obitelji dužnosnika u smislu ZSSI-a je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu. Navedenog ograničenje se, sukladno stavku 2. istog članka, primjenjuje i na poslovne subjekte u kojima član obitelji dužnosnika ima 0,5% ili više udjela u vlasništvu, u slučaju kada je član obitelji dužnosnika na bilo koji način, izravno ili neizravno, stekao predmetni udio, odnosno dionice od dužnosnika u razdoblju od dvije godine prije imenovanja odnosno izbora na javnu dužnost pa do prestanka njezinog obnašanja.

Budući da se u konkretnom slučaju radi o poslovnom odnosu između trgovačkog društva IMGD d.o.o. kao izvođača radova i trgovačkih društava Hrvatske vode i Usluga d.o.o. kao investitora, vidljivo je kako nema mjesta primjeni odredaba članka 17. ZSSI-a, budući da se ne radi o poslovnom odnosu s Gradom Gospićem, kao tijelom javne vlasti u kojem dužnosnik obnaša dužnost, stoga nema zapreke da obrt ili trgovačko društvo u vlasništvu supruge dužnosnika kao kooperant stupi u predmetni poslovni odnos.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Stoga se dužnosnik upućuje da se, u cilju očuvanja vjerodostojnosti dužnosti koju obnaša, u situacijama u kojima bi kao predsjednik Skupštine trgovačkog društva Usluga d.o.o. bio ovlašten donositi odluke vezano za kontrolu izvršavanja predmetnih radova, odlučivati o izvješćima o radu ili statusnim pitanjima Uprave tog trgovačkog društva, iz takvih postupaka izuzme.

Upućuje se dužnosnika ukazati gradonačelniku i članovima Gradskog vijeća Grada Gospića na okolnosti iz točke I ovog mišljenja, a uzimajući u obzir da dužnosnik obnaša funkciju predsjednika Skupštine društva Usluga d.o.o.

Slijedom svega navedenog Povjerenstvo je dalo mišljenje kako je navedeno u izreci ovog akta.

 PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Ivica Tomljenović, elektroničkom dostavom
2. Objava na internetskoj stranici Povjerenstva
3. Pismohrana